b"\n_START_ARTICLE_\nI Congr\xc3\xa9s Internacional de la Llengua Catalana\n_START_SECTION_\nContext hist\xc3\xb2ric\n_START_PARAGRAPH_\nDurant l'\xc3\xa8poca del Modernisme aparegueren arreu dels Pa\xc3\xafsos Catalans, per\xc3\xb2 sobretot a Catalunya, una s\xc3\xa8rie d'iniciatives d'institucionalitzaci\xc3\xb3 i modernitzaci\xc3\xb3 cultural al marge del m\xc3\xb3n oficial espanyol de la Restauraci\xc3\xb3, com l'aparici\xc3\xb3 de l'excursionisme cient\xc3\xadfic al voltant de diferents centres, els congressos de jurisconsults i de metges de llengua catalana, el congr\xc3\xa9s universitari catal\xc3\xa0, els Estudis Universitaris Catalans, l'Obra del Diccionari, impulsada per Antoni M. Alcover; el periodisme catal\xc3\xa0, les col\xc2\xb7leccions de l'Editorial l'Aven\xc3\xa7, etc. I la darrera d'aquestes iniciatives col\xc2\xb7lectives de redre\xc3\xa7ament nacional i la que pel car\xc3\xa0cter transversal podia obtenir m\xc3\xa9s suport popular malgrat el caire cient\xc3\xadfic fou el I Congr\xc3\xa9s Internacional de la Llengua Catalana sota el t\xc3\xadtol \xc2\xabAixeca't i parla\xc2\xbb._NEWLINE_Les circumst\xc3\xa0ncies pol\xc3\xadtiques en qu\xc3\xa8 es celebr\xc3\xa0 el Congr\xc3\xa9s \xc3\xa9s a dir, la promulgaci\xc3\xb3 de la Llei de Jurisdiccions despr\xc3\xa9s de la suspensi\xc3\xb3 de garanties constitucionals a Barcelona, uniren el catalanisme en la Solidaritat Catalana i feren que la celebraci\xc3\xb3 del \xe2\x88\x91esdevingu\xc3\xa9s encara m\xc3\xa9s un acte patri\xc3\xb2tic. La Lliga Regionalista tamb\xc3\xa9 l'aprofit\xc3\xa0 per fer p\xc3\xbablica la pol\xc3\xadtica cultural noucentista que aplicaria despr\xc3\xa9s.\n_START_SECTION_\nParticipaci\xc3\xb3\n_START_PARAGRAPH_\nAssistiren al Congr\xc3\xa9s m\xc3\xa9s de 3.000 congressistes, entre individus i representants de corporacions, procedents de tots els Pa\xc3\xafsos Catalans, gaireb\xc3\xa9 tots no ling\xc3\xbcistes, quantitat que hauria estat m\xc3\xa9s grossa si s'haguessin adm\xc3\xa8s prop de 2.000 inscripcions rebutjades fora de termini. La participaci\xc3\xb3 social en el Congr\xc3\xa9s va fer que, sobretot en els actes no estrictament acad\xc3\xa8mics, esdevingu\xc3\xa9s un acte d'afirmaci\xc3\xb3 nacional i de retrobament dels pa\xc3\xafsos de llengua catalana. Aquest \xc3\xa8xit de la convocat\xc3\xb2ria fou un testimoni del gran avan\xc3\xa7 i de la irreversibilitat de la recuperaci\xc3\xb3 de l'\xc3\xbas social de la llengua catalana des del comen\xc3\xa7ament de la Renaixen\xc3\xa7a (1833) i signific\xc3\xa0 un plebiscit nacional a favor dels ling\xc3\xbcistes que havien de dur a terme la codificaci\xc3\xb3 de la llengua catalana i a favor de la normalitzaci\xc3\xb3 ling\xc3\xbc\xc3\xadstica. El Congr\xc3\xa9s tamb\xc3\xa9 fou l'avinentesa en qu\xc3\xa8 Pompeu Fabra s'acab\xc3\xa0 de fer con\xc3\xa8ixer p\xc3\xbablicament._NEWLINE_Com a representants dels diferents pobles de llengua catalana, segons l'expressi\xc3\xb3 emprada al Congr\xc3\xa9s, cal citar, a m\xc3\xa9s dels altres congressistes i entitats i dels membres de la comissi\xc3\xb3 t\xc3\xa8cnica, del Principat de Catalunya, Ramon d'Abadal, Joan Bardina, Mari\xc3\xa0 Grandia, \xc3\x80ngel Guimer\xc3\xa0, Joan Maragall, Pompeu Fabra, Manuel de Montoliu, Enric Prat de la Riba, Joan Rubi\xc3\xb3 i Bellver, Joaquim Ruyra; del Pa\xc3\xads Valenci\xc3\xa0 en qualificatiu d'honoraris, Teodor Llorente, Llu\xc3\xads Fullana Faust\xc3\xad Barber\xc3\xa0 Mart\xc3\xad, Vicent Mancho Soriano i Vicent Greus i Roig d'Alginet, aleshores magistrat de l'audi\xc3\xa8ncia de Barcelonai l'associaci\xc3\xb3 Lo Rat Penat; de les Balears Joan Alcover i Maspons, Gabriel Alomar i Villalonga, Miquel Costa i Llobera, Mateu Obrador i Benn\xc3\xa0ssar, \xc3\x80ngel Ruiz i Pablo i Lloren\xc3\xa7 Riber; de la Catalunya Nord, Juli Delpont i Esteve Caseponce; de l'Alguer, Antoni Ciuffo i Joan Palomba. _NEWLINE_Participaren en el Congr\xc3\xa9s els cient\xc3\xadfics estrangers K\xc3\xb6r\xc3\xb6si Albin (Budapest), Adolfo Bonilla i Sanmart\xc3\xadn (Madrid), G\xc3\xb6ran Bj\xc3\xb6rkmann (Estocolm), Dimitrios Bikelas (Atenes), Joseph Calmette (Dijon), Albert Counson (Halle), Prosp\xc3\xa8r Estieu (Raissac-sobre-Lampy, Llenguadoc), Arturo Farinelli (Innsbruck), Raymond Foulch\xc3\xa9-Delbosc (Par\xc3\xads), Pier Enea Guarnerio (Mil\xc3\xa0), Aniceto Go\xc3\xa7alves Vianna (Lisboa), Fritz Holle (Berl\xc3\xadn), Marcelino Men\xc3\xa9ndez Pelayo, membre de la presid\xc3\xa8ncia honor\xc3\xa0ria, Ram\xc3\xb3n Men\xc3\xa9ndez Pidal (Madrid), Alfred Morel-Fatio (Par\xc3\xads), Kristoffer Nyrop (Gentofle, Copenhage), Anton\xc3\xadn Pikhard (Praga), Antonio Restori (Messina), Huch A. Rennert (Filad\xc3\xa8lfia), Antonino Salinas (Palerm), Bernhard Sch\xc3\xa4del (Halle), Jean-Joseph Saro\xc3\xafhandy (Versailles), Karl Vollm\xc3\xb6ller (Dresden) i Eberhard Vogel M\xc3\xbcller (Aquisgr\xc3\xa0).\n_START_SECTION_\nTranscend\xc3\xa8ncia\n_START_PARAGRAPH_\nUna primera conseq\xc3\xbc\xc3\xa8ncia de la celebraci\xc3\xb3 del Congr\xc3\xa9s fou l'augment del prestigi del catal\xc3\xa0. Una altra fou la fundaci\xc3\xb3 de la Secci\xc3\xb3 Filol\xc3\xb2gica de l'Institut d'Estudis Catalans, un cop obtinguda la vict\xc3\xb2ria electoral per la coalici\xc3\xb3 Solidaritat Catalana, per Enric Prat de la Riba, el qual s'envolt\xc3\xa0 com a col\xc2\xb7laboradors d'organitzadors del Congr\xc3\xa9s (Antoni Rubi\xc3\xb3 i Lluch, Jaume Mass\xc3\xb3 i Torrents, Joaquim Casas-Carb\xc3\xb3 i Josep Pijoan i Soteras). Prat de la Riba al Congr\xc3\xa9s havia homenatjat p\xc3\xbablicament el seu president, Antoni M. Alcover, i despr\xc3\xa9s el nomen\xc3\xa0 president de la Secci\xc3\xb3 Filol\xc3\xb2gica i a Pompeu Fabra, membre de la Secci\xc3\xb3, gr\xc3\xa0cies a la qual cosa pogu\xc3\xa9 fixar la llengua moderna. L'Institut d'Estudis Catalans l'any 1913 aprov\xc3\xa0 les normes ortogr\xc3\xa0fiques i despr\xc3\xa9s la gram\xc3\xa0tica de Pompeu Fabra (1918) i el Diccionari General de la Llengua Catalana (1932), obra tamb\xc3\xa9 d'aquest ling\xc3\xbcista._NEWLINE_Una altra conseq\xc3\xbc\xc3\xa8ncia del Congr\xc3\xa9s fou que l'ortografia, la gram\xc3\xa0tica i el diccionari oficials es pogueren difondre sense gaireb\xc3\xa9 gens d'oposici\xc3\xb3 arreu dels Pa\xc3\xafsos Catalans. A conseq\xc3\xbc\xc3\xa8ncia d'aix\xc3\xb2 es produ\xc3\xad un gran avan\xc3\xa7 del catal\xc3\xa0 en tots els \xc3\xa0mbits. M\xc3\xa9s endavant, durant la dictadura franquista, l'acceptaci\xc3\xb3 d'aquestes normes tamb\xc3\xa9 f\xc3\xa9u possible l'ensenyament clandest\xc3\xad del catal\xc3\xa0 i que, acabada la dictadura, es produ\xc3\xads una r\xc3\xa0pida i intensa represa gr\xc3\xa0cies a l'extensi\xc3\xb3 de l'alfabetitzaci\xc3\xb3 en catal\xc3\xa0 aconseguida i pel prestigi que aquesta havia donat a l'idioma.\n_START_SECTION_\nContingut\n_START_PARAGRAPH_\nAl principi, el tema del Congr\xc3\xa9s havia de ser la sintaxi, per\xc3\xb2, per la manca d'especialistes del pa\xc3\xads, s'ampli\xc3\xa0 a tota la gram\xc3\xa0tica i despr\xc3\xa9s a tota mena de q\xc3\xbcestions relacionades amb el catal\xc3\xa0, i esdevingu\xc3\xa9 internacional. Les comunicacions es distribu\xc3\xafren en tres seccions, la filologico-hist\xc3\xb2rica, la liter\xc3\xa0ria i la social-jur\xc3\xaddica. Es presentaren treballs d'hist\xc3\xb2ria social de la llengua (substrat, adstrat, expansi\xc3\xb3, etc.), dialectologia, fronteres ling\xc3\xbc\xc3\xadstiques, terminologia i llenguatges d'especialitat (jur\xc3\xaddic, arquitectura i construcci\xc3\xb3, medicina, filosofia), situaci\xc3\xb3 socioling\xc3\xbc\xc3\xadstica, interfer\xc3\xa8ncia ling\xc3\xbc\xc3\xadstica, morfologia, sintaxi, lexicografia, fon\xc3\xa8tica i pros\xc3\xb2dia, ortografia, etimologia, traducci\xc3\xb3, periodisme, pedagogia, demografia, jurisprud\xc3\xa8ncia, etc. Coincidint amb el Congr\xc3\xa9s es celebr\xc3\xa0 tamb\xc3\xa9 una exposici\xc3\xb3 del llibre en catal\xc3\xa0 des de la Renaixen\xc3\xa7a._NEWLINE_Foren especialment importants les comunicaci\xc3\xb3 de Bernhard Sch\xc3\xa4del titulada Sobre l'avenir dels estudis ling\xc3\xbc\xc3\xadstics catalans, que inclogu\xc3\xa9 la necessitat d'un atles ling\xc3\xbc\xc3\xadstic catal\xc3\xa0; la dels mallorquins Joan Aguil\xc3\xb3 i Antoni Riera amb el primer mapa del territori de llengua catalana i la primera estad\xc3\xadstica dels seus parlants; la de Josep Bertran i Musitu referida als drets ling\xc3\xbc\xc3\xadstics dels catalanoparlants i a l'obligaci\xc3\xb3 de l'Estat espanyol de protegir i fomentar la llengua catalana; la de Joaquim Casas-Carb\xc3\xb3 titulada Manera com se refor\xc3\xa7aran i consolidaran els vincles de solidaritat natural entre els pobles de llengua catalana assegurant-se l'avenir de la nostra literatura; la de Pompeu Fabra amb un dels seus conjunts d'assaigs ortogr\xc3\xa0fics m\xc3\xa9s interessants; i la d'Enric Prat de la Riba titulada Import\xc3\xa0ncia de la llengua dins del concepte de la nacionalitat'._NEWLINE_El llibre Primer Congr\xc3\xa9s Internacional de la Llengua Catalana recull tota la informaci\xc3\xb3 relacionada amb el Congr\xc3\xa9s, incloses les intervencions dels ponents i les esmenes de les persones que en presentaven, amb la indicaci\xc3\xb3 de si eren admeses o no pels ponents.\n_START_SECTION_\nActes\n_START_PARAGRAPH_\nEls actes no acad\xc3\xa8mics del Congr\xc3\xa9s consistiren en la sessi\xc3\xb3 inaugural, al Teatre Principal; la inauguraci\xc3\xb3 de l'exposici\xc3\xb3 del llibre catal\xc3\xa0, al Palau de Belles Arts; un garden-party al Parc G\xc3\xbcell, amb m\xc3\xbasica popular i sardanes; una Festa del Teatre Catal\xc3\xa0, al Teatre Principal; una Festa de m\xc3\xbasica popular; un dinar per als congressistes estrangers al Tibidabo, amb la inauguraci\xc3\xb3 d'una l\xc3\xa0pida dedicada a Jacint Verdaguer; la sessi\xc3\xb3 de cloenda; una recepci\xc3\xb3 al Sal\xc3\xb3 de Cent, de la Casa de la Ciutat; excursions a diferents poblacions i una recepci\xc3\xb3 a l'Ateneu Barcelon\xc3\xa8s."